मुंबई का तारादेव है देश का सबसे मंहगा इलाका, जमीन के भाव सुनकर छूट जाएंगे पसीने  
56,200 रुपये प्रति वर्ग फुट है जमीन की कीमत
एनरॉक कंपनी ने 10 सबसे मंहगे इलाकों की सूची
कोलकाता का अलीपुर 10वां सबसे मंहगा इलाका
दक्षिणी मुंबई का तारदेव देश का सबसे महंगा आवासीय इलाका है. यहां उपलब्ध घरों की औसत कीमत की दर 56 हजार रुपये प्रति वर्ग फुट से अधिक है. संपत्ति संबंधी परामर्श देने वाली कंपनी एनरॉक ने यह जानकारी दी है. एनरॉक के अनुसार, इसके बाद वर्ली और महालक्ष्मी इलाके का स्थान रहा जहां घरों की औसत कीमत की दर क्रमश: 41,500 रुपये और 40 हजार रुपये प्रति वर्ग फुट है.
एनरॉक ने देश के 10 सबसे महंगे आवासीय इलाकों की सूची तैयार की है. कंपनी के चेयरमैन अनुज पुरी ने कहा कि 56,200 रुपये प्रति वर्गफूट की दर से दक्षिणी मुंबई का तारदेव इलाका पहले स्थान पर रहा है. चेन्नई का नुंगमबक्कम 18 हजार रुपये प्रति वर्गफूट के साथ चौथे, एगमोर 15,100 रुपये प्रति वर्गफूट के साथ पांचवें तथा अन्ना नगर 13 हजार रुपये प्रति वर्ग फुट के साथ सातवें स्थान पर रहा. 
दिल्ली का करोलबाग 13,500 रुपये प्रति वर्ग फुट  के साथ छठे स्थान पर रहा. गुरुग्राम का गोल्फ कोर्स रोड 12,500 रुपये प्रति वर्ग फुट के साथ नौवें स्थान पर रहा. पुणे का कोरेगांव तथा कोलकाता का अलीपुर क्रमश: 12,500 रुपये प्रति वर्ग फुट और 11,800 रुपये प्रति वर्ग फुट के साथ आठवें तथा दसवें स्थान पर रहा.